《枯木半龙鳞》
宋代·林希逸

枯木奇如许，空山阅几春。千寻依鸟道，一半是龙鳞。

磥砢真如石，扶持果有神。雪犹留败甲，云不露全身。

藤比髯尤老，根疑爪欲伸。伫看雷雨夜，一跃到天津。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。